
VENDIM
NË EMËR TË REPUBLIKËS

Kolegji Penal i Gjykatës së Lartë, me trup gjykues të përbërë nga gjyqtarët:

       Ilir PANDA	Kryesues
				       Albana BOKSI	Anëtare
				       Genti SHALA	Anëtar

sot në datë 22.01.2026, mori në shqyrtim në dhomë këshillimi, çështjen penale që i përket:

KËRKUESE:		Prokuroria pranë Gjykatës së Rrethit Gjyqësor Lushnjë

I GJYKUAR:		Altin Durra
			
AKUZUAR:		Për kryerjen e veprës penale të “Shkeljes së rregullave të qarkullimit rrugor”, parashikuar nga neni 290/4 i Kodit Penal. 

VIKTIMA:	Edmond Durra,
[bookmark: _GoBack]E.D,
			Hatixhe Vrapi,
	Artan Vrapi,

KOLEGJI PENAL I GJYKATËS SË LARTË

Pasi dëgjoi relatimin e gjyqtares Albana Boksi dhe shqyrtoi çështjen në tërësi,

V Ë R E N:

1. Rrethanat e çështjes

1. Prokuroria pranë Gjykatës së Rrethit Gjyqësor Lushnjë ka dërguar për gjykim çështjen penale nr. 667, të vitit 2018, në ngarkim të të pandehurit Altin Durra i akuzuar për veprën penale “Shkeljes së rregullave të qarkullimit rrugor”, parashikuar nga neni 290/4 i Kodit Penal (në vijim KP). Nga aktet e verifikuara nga gjykatat e faktit ka rezultuar se, më datë 07.10.2018 në orët e paradites, salla operative e Komisariatit të Policisë Lushnjë është njoftuar për një aksident automobilistik të ndodhur në rrugën automobilistike Rrogozhinë-Lushnjë, në fshatin Konjat, pranë pompave. Për ketë ngjarje salla operative ka njoftuar shërbimet e policisë gjyqësore që kanë shkuar menjëherë në vendngjarje, kanë verifikuar informacionin dhe kanë filluar të kryejnë veprimet e para procedurale si: këqyrjen e vendngjarjes, sekuestrimin e provave materiale, marrjen e deklarimeve etj.
2. Nga procesverbali i këqyrjes së vendit të ngjarjes rezulton se, aksidenti ka ndodhur pikërisht në aksin rrugor Rrogozhinë-Lushnjë, në fshatin Konjat, pranë pompave, në afërsi të banesave të shtetasve Shefqet dhe Gani Crraga. Rruga në vendngjarje është e shtruar me asfalt, në gjendje të mire dhe pa gropëzime. Ajo është me dy sens drejtimi, e ndare në mes me trafik ndarës betoni dhe me dy korsi lëvizje në çdo sens, ku gjerësia e dy korsive është 9.2 m. Në anë të rrugës ndodhet një bankinë me gjerësi 1.5 m dhe pas bankinës ndodhet një kanal. Sinjalistika në vendngjarje mungon. Si pike referimi në vendngjarje është marrë muri që ndan pronat e shtetasve Shefqet dhe Gani Crraga. Në largësinë 9 m nga pika e referimit dhe 0.5 m nga buza anësore e asfaltit të rrugës, në krahun e djathtë, është fiksuar fillimi i një gjurme fërkimi gome. Paralele me këtë gjurmë, në asfalt vërehet edhe një gjurmë tjetër e tille që shkon në bankinë dhe me pas në gomat e pasme të një auto veture tip “Volkswagen Polo”, me targa AA 931 DI, që ndodhet në kanalin e anës së djathtë të rrugës. Gjatësia e këtyre gjurmëve është 21.7 dhe 29.3 m. Në skarpatin e rrugës është gjetur i shkëputur parakolpi i këtij automjeti, pjesa fundore e të cilit është e dëmtuar dhe e shtypur, ku vërehen mbetje si ato të ferrës, barit dhe dheut. Tjetër gjë me interes për hetimin nuk është vërejtur.
3. Nga procesverbali i këqyrjes se mjetit ka rezultuar se në pjesën e përparme mungon maskarino, parakolpi është i rrezuar, fenerët ndriçues në anën e majtë të thyer, kofanoja dhe parafangot të shtypura. Xhami i përparme është i krisur dhe i ndotur me dhe. Xhamat e dyerve të krahut të djathtë janë të thyer. Edhe pjesa e pasme e prapa kolpit në anën e djathtë është e shtypur me drejtim nga prapa-përpara.
4. Nga raporti i shërbimi mbajtur nga inspektorët e policisë, Filip Shurdhi dhe Skënder Hoxha, është verifikuar se në vendin e ngjarjes nuk është gjetur asnjë person dhe nga informacionet e marra, kanë mësuar se drejtuesi i mjetit dhe personat e tjerë janë transportuar në spital. Në vijim, ka rezultuar se të dëmtuarit, viktimat e veprës penale, nga Spitali Rajonal Lushnjë janë transportuar për ndihmë më të kualifikuar mjekësore për në Spitalin e Traumës Tiranë. Shtetasja Marsela Durra (nusja e xhaxhait e të pandehurit) rezulton se ka ndërruar jetë. Nga policia gjyqësore është kryer testi për përdorimin e pijeve alkoolike drejtuesit të mjetit, sipas të cilit është verifikuar se ai nuk kishte konsumuar pije alkoolike, pasi sasia e alkoolit etilik në gjakun e tij ishte 0.00. 
5. Me datë 07.10.2018, në orën 15.00 nga oficerëve të policisë gjyqësore në Drejtorinë Vendore të Policisë Fier është përpiluar procesverbali për arrestimin në flagrance të shtetasit Altin Durra, si i dyshuar për kryerjen e veprës penale të “Shkeljes se rregullave të qarkullimit rrugor”, parashikuar nga neni 290 i KP. I pandehuri Altin Durra në lidhje me ngjarjen ka deklaruar se, në datë 07.10.2018 në mëngjes, ai ishte nisur nga Tirana për të shkuar në shtëpinë e tij në fshatin Lapardha, Berat, duke drejtuar auto veturën tip “Volkswagen Polo”, me targa AA 931 DI. Në autoveturë ai kishte hallën e tij, viktimën Hatixhe Vrapi, burrin e saj Artan Vrapi, nusen e xhaxhait, viktimën që ka ndërruar jetë Marsela Durra si dhe vajzën e xhaxhait, viktimën e mitur E.D. Kur ndodhej në afërsi të Lushnjës dhe ishte në korsinë e shpejtësisë ka parë në asfalt një segment me ujë dhe ka frenuar. Kur ka qenë në segmentin me ujë ka frenuar përsëri dhe në atë çast ka humbur kontrollin e drejtimit të mjetit dhe ka dalë jashtë rruge në krahun e djathtë në kanal. Kur në vendngjarje ka shkuar ambulanca ai ka shkuar me ambulancën në spital.
6. Nga akti i ekspertimit autoteknik i kryer nga eksperti Dritan Veliu, është arritur në konkluzionin se shkak dhe faktor kryesor për ndodhjen e këtij aksidenti dhe ardhjen e pasojës është shkelja e normave dhe rregullave të ligjit nr. 8378, datë 22.07.1998, ndryshe Kodi Rrugor i Republikës së Shqipërisë, i ndryshuar, dhe me saktësisht mos marrja e masave për kontrollin e shpejtësisë së lëvizjes dhe si pasoje humbja e kontrollit të drejtimit të mjetit me të cilin lëvizte dhe për me tepër në kushtet e një terreni të lagësh të sipërfaqes se asfaltit, por pa njolla apo pellgjesh uji mbi sipërfaqe apo lëngjesh të tjera. Këto shkelje të rregullave të qarkullimit rrugor janë kryer nga ana e drejtuesit të mjetit tip autoveturë “Volkswagen Polo Sedan”, me ngjyre gri, me targa AA931DI, shtetasit Altin Durra , të parashikuara në nenet 138/1, “Parimi baze i qarkullimit” dhe 139/1 dhe 3. “Shpejtësia” të Kodit Rrugor.
7. Në baze të aktit të ekspertimit mjekoligjor nr. 536 të kryer në IML Tiranë rezulton se në trupin e kufomës së shtetases Marsela Durra, janë konstatuar nga jashtë plagë në qafe majtas dhe në kyçin e dorës së majtë, dërrmishje në qafë, sup, shpinë dhe në anësitë, çarje e mëlçisë e shoqëruar me grumbullim gjaku në kavitetin e barkut, kontuzion i veshkës së majtë, grumbullim gjaku në llozhen renale të majtë, rupture e vezores e shoqëruar me grumbullim gjaku në kavitetin pelvik, thyerje e kockës së kofshës së majtë me lokalizimet dhe karakteristikat e shënuara në ketë akt. Këto dëmtime janë shkaktuar me mjet të fortë mbretës, karakteristikë edhe për traumat automobilistike. Sipas këtij akti ekspertimi, shkaku i vdekjes se shtetases Marsela Durra  ka qenë shoku hemorragjik-traumatik në terren të poli traumës. Në bazë të aktit të ekspertimit mjekoligjor nr. 175, të kryer nga ekspertët e IML Tiranë, rezulton se nga shqyrtimi i kartelës klinike të shtetases Hatixhe Vrapi , janë konstatuar këto dëmtime: gjendje pas shembjes se indeve të buta të kokës dhe të trupit, plage shqyese-shtypëse në kokë, fytyrë dhe veshin e majtë, thyerje e shpatullës së djathtë dhe e brinjës së parë të djathtë të kraharorit, me lokalizimet dhe karakteristikat e përmendura në akt. Sipas këtij akti këto dëmtime janë shkaktuar me mjet mbretës, me mekanizmin e përplasje-goditjes, karakteristikë edhe për traumat automobilistike. Dëmtimet e mësipërme nuk hyjnë në kategorinë e dëmtimeve të renda që kanë qenë të rrezikshme për jetën në çastin e shkaktimit të tyre dhe si të tilla kategorizohen në kategorinë e atyre dëmtimeve që shkaktojnë ulje të aftësisë së përkohshme në punë në masën mbi 9 (nëntë) ditë. Gjithashtu në këtë akt është përcaktuar se për të vlerësuar kriterin e shëmtimit të përhershëm të fytyrës është e domosdoshme paraqitja e të dëmtuarës pranë IML Tiranë pas një periudhë kohore prej tre-gjashtë muajsh nga momenti i dëmtimeve.
[bookmark: _Hlk173922233]8. Në baze të aktit të ri-ekspertimit mjekoligjor nr. 1502, të kryer në IML Tiranë, ardhur dhe regjistruar në Prokurorinë e Rrethit Gjyqësor Lushnjë me nr. 3814.Prot, datë 10.06.2019, ka rezultuar se: “Duke u mbështetur në shqyrtimin e dokumentacionit mjekësor si dhe në ekzaminimin e shtetases Hatixhe Vrapi, nga ngjarja e datës ... janë shkaktuar këto dëmtime: vraje në fytyre (e shkaktuar nga plaga lacerocontuzive e trajtuar në spital), mungese e llapës së veshit të majtë. Në këtë akt ri ekspertimi mjeko-ligjor është arritur në përfundimin se dëmtimet e mësipërme kanë shkaktuar shëmtim të përhershëm të fytyrës së shtetases Hatixhe Vrapi.” Në bazë të aktit të ekspertimit mjeko ligjor nr. 2645 të shtetasit Artan Vrapi, kryer në IML Tiranë, nga shqyrtimi i kartelës klinike të tij janë konstatuar këto dëmtime: gjendje pas shembjes së indeve të buta të kokës, pas tronditjes së lehtë të trurit, pas plagës në kokë, me lokalizimet dhe karakteristikat e përshkruara në ketë akt. Këto dëmtime janë shkaktuar me mjet të fortë mbretës me mekanizmin e përplasje-goditjes, karakteristikë edhe për traumat automobilistike. Në këtë akt ekspertimi është arritur në përfundimin se, dëmtimet e mësipërme hyjnë në kategorinë e dëmtimeve që shkaktojnë humbje të aftësisë së përkohshme për punë në masën mbi 9 (nëntë) ditë.
9. Gjykata e Rrethit Gjyqësor Lushnjë me vendimin nr. 270 (2044), datë 28.10.2020, ka vendosur:
· Të deklarojë fajtor të pandehurin Altin Durra për veprën penale të “Shkeljes së rregullave të qarkullimit rrugor”, parashikuar nga neni 290 paragrafi i katërt i KP, dhe në baze të kësaj dispozite dënimin e këtij të pandehuri me 5 (pesë) vjet e 6 (gjashtë) muaj burgim.
· Vuajtja e dënimit për të pandehurin Altin Durra fillon nga dita e ekzekutimit të vendimit përfundimtar të formës së prerë.
· Vuajtja e dënimit nga i pandehuri Altin Durra të kryhet në një burg të sigurisë së zakonshme.
· Në bazë të neneve 30/3, 37 e 44/2 të KP dhënien e dënimit plotësues, heqjen e lejes së drejtimit për automjete për të pandehurin Altin Durra për 1 (një) vit e 6 (gjashtë) muaj.
· Shpenzimet procedurale në fazën e hetimeve paraprake në shumën 28000 (njëzetetetë mije) lekë si dhe shpenzimet  gjyqësore në ngarkim të të pandehurit Altin Durra.
· Kundër këtij vendimi mund të bëhet ankim në Gjykatën e Apelit Vlorë sipas afatit ligjor 15 ditor.”.
9.1. Gjykata e shkallës së parë në marrjen e këtij vendimi ka arsyetuar se: “(...) Nga tërësia e provave të administruara në gjykim si dhe nga qëndrimi i vetë të pandehurit në fazën e hetimit paraprak dhe gjatë gjykimit, konkludohet se i pandehuri Altin Durra ka konsumuar elementët e figurës së veprës penale të “Shkeljes së rregullave të qarkullimit rrugor”, parashikuar nga neni 290 paragrafi i katërt i KP. Akuza dhe fajësia në ngarkim të të pandehurit bazohet në të dhënat e marra nga burimet e provave të ndodhura në fashikullin penal nr. 667 të vitit 2018, nga thëniet e dëshmitarëve të pyetur në seancë gjyqësore si dhe nga pyetja e të pandehurit në gjykim. Provat e administruara kanë fuqi të plotë provuese për akuzën dhe caktimin e fajësisë për të pandehurin. Ato janë në harmoni me njëra-tjetrën dhe nga çmuarja e tyre arrihet në konkluzionin se ato i përgjigjen të vërtetës.
9.2 Gjykata çmon se cilësimi juridik që prokurori i ka bërë veprimeve të të pandehurit është i drejtë dhe i bazuar në ligj dhe në prova për këto arsye:.. Me veprimet e kundraligjshme i pandehuri Altin Durra, ka cenuar marrëdhëniet juridike të vendosura për të siguruar veprimtarinë e rregullt në fushën e qarkullimit rrugor si dhe për të siguruar interesat mbi mbrojtjen e jetës dhe të shëndetit të personit nga rreziku që vjen nga fusha e kësaj veprimtarie, marrëdhënie këto të mbrojtura posaçërisht nga legjislacioni penal...vepra është kryer me veprime dhe mosveprime të kundraligjshme dhe shoqërisht të rrezikshme nga ana e të pandehurit. Konkretisht i pandehuri ka vepruar në kundërshtim me përcaktimet e neneve të specifikuar si me sipër të Kodit Rrugor. Mosrespektimi i këtyre neneve të Kodit Rrugor kanë qenë pikërisht dhe shkaku që ka sjelle pasojën, vdekjen e shtetases Marsela Durra , plagosjen e rëndë të viktimës Hatixhe Vrapi si dhe plagosjen e lehtë të viktimës Artan Vrapi. ... I pandehuri Altin Durra , e ka kryer veprimet e tij në lidhje me shkeljen e rregullave të qarkullimit rrugor nga pakujdesia e treguar nga i pandehuri në formën e vetëbesimit të tepruar. (...)

10. Ndaj vendimit me nr. 270 (2044), datë 28.10.2020 të Gjykatës së Rrethit Gjyqësor Lushnjë, ka ushtruar ankim i pandehuri Altin Durra, duke kërkuar: “Ndryshimin e vendimit nr.270, datë 27.10.2020 të Gjykatës së Rrethit Gjyqësor Lushnje, duke deklaruar të pandehurin Altin Durra të pafajshëm, ose nëse gjykata çmon se i pandehuri duhet të deklarohet fajtor kërkojmë të caktohet ndaj tij dënimi në minimale dhe në zbatim të nenit 59 të KP pezullimin e këtij dënimi. Ose në mënyrë alternative: Prishjen e vendimit nr. 270, datë 27.10.2020 të Gjykatës së Rrethit Gjyqësor Lushnje dhe dërgimin e çështjes për rigjykim, duke urdhëruar kryerjen e aktit të ekspertimit autoteknik.”
11. Ndaj vendimit me nr. 270 (2044), datë 28.10.2020 të Gjykatës së Rrethit Gjyqësor Lushnjë, kanë ushtruar ankim viktimat e veprës penale Hatixhe Vrapi, Artan Vrapi, Edmond Durra dhe E.D, të cilët kërkojnë: “Prishjen e vendimit nr. 270, datë 27.10.2020 të Gjykatës së Rrethit Gjyqësor Lushnje dhe dërgimin e çështjes për rigjykim, duke urdhëruar kryerjen e aktit të ekspertimit autoteknik.”
12. Gjykata e Apelit Vlorë me vendimin nr. 9, datë 12.10.2021, ka vendosur:
1. Prishjen e vendimit nr. 270, datë 28. 10. 2020 të Gjykatës së Shkallës Parë Lushnjë dhe pushimin e kësaj çështje penale.
1. Shpenzimet gjyqësore i ngarkohen organit procedues.
1. Kundër vendimit lejohet rekurs në Gjykatën e Lartë sipas ligjit.
12.1 Gjykata e Apelit Vlorë në marrjen e këtij vendimi ka çmuar se: “(...) përfundimi i Gjykatës së Shkallës së Parë Lushnjë për deklarimin fajtor të pandehurin Altin Durra nuk është i drejtë, duke pranuar ankimin e të pandehurit për pafajësi, duke përsëritur pjesërisht shqyrtimin gjyqësor në gjykatën e apelit bazuar në parashikimet e nenit 427/1 të Kodit të Procedurës Penale (KPP) mbi kërkesën e mbrojtësit të të pandehurit, duke kryer akt “të riekspertimi autoteknik të vendit të ngjarjes” me grup ekspertësh të fushës së qarkullimit rrugor. Ky kolegj i kësaj gjykate çmon se lidhur me fajësinë që gjykata e faktit ka marrë për të pandehurin Altin Durra nuk është në përputhje me rrethanat e faktit dhe provat e administruara dhe, si e tillë, vendimi duhet të prishet dhe çështja duhet të pushohet. Në shkaqet e ngritura në ankim nga i pandehuri dhe mbrojtësi gjenden rrethana që të pasjellin cenimin e vendimit në lidhje me këtë disponim që ka të bëjë me fajësinë e të pandehurit për pafajësi. Shkaqet e pretenduara nga i pandehuri për pafajësi gjenden të bazuara.
12.2 Ashtu sikundër ka rezultuar edhe nga materialet e dosjes gjyqësore, i pandehuri është akuzuar për veprën penale “Shkelja e rregullave të qarkullimit rrugor”, parashikuar përkatësisht nga neni 290/4 i KP. Gjatë këtij aksidenti i pandehuri ka shkaktuar vdekjen e shtetases Marsela Durra. Aksidenti ka ndodhur në rrugën nacionale Rrogozhinë–Lushnjë, në afërsi të fshatit Konjat Agim, Fier, ku i pandehuri drejtonte automjetin “Volkswagen Polo Sedan”, me targa AA 931 DI, duke dalë nga rruga, duke përfunduar në kanal. Sipas gjykatës së faktit dhe më herët sipas akuzës, i pandehuri, si rezultat i shkeljes së rregullave të qarkullimit rrugor, kontrollin e shpejtësisë së lëvizjes dhe, si pasojë, humbja e kontrollit të drejtimit, mosmarrja e masave për mjetin me të cilin lëvizte dhe, për më tepër, në kushtet e një terreni të lagësht të sipërfaqes së asfaltit, por pa njolla apo pellgje uji mbi sipërfaqe apo lëngjesh të tjera, shkelje të rregullave të qarkullimit rrugor këto të kryera nga ana e drejtuesit të mjetit tip autoveturë “Volkswagen Polo Sedan”, me targa “AA 931 DI”, me drejtues shtetasin Altin Durra, të parashikuara në nenet 138/1 “Parimi bazë i qarkullimit” dhe 139/1 dhe 3 “Shpejtësia” të Kodit Rrugor, duke shkaktuar vdekjen e pasagjeres që kishte në automjet, që ishte halla e tij. 
12.3 Pretendimet e ngritura në ankim nga i pandehuri se nuk është përcaktuar shpejtësia e lëvizjes së automjetit para aksidentit dhe në momentin e daljes nga rruga, por pa u përcaktuar shpejtësia e lëvizjes së përdoruesit të rrugës nuk mund të shpjegohet sjellja e tij para dhe pas aksidentit. Nuk është sqaruar asnjë element teknik i këtij segmenti rrugor në raport me karakteristikat tekniko-gjeometrike të segmentit rrugor, klasifikimit të tij, si edhe elementët e sigurisë rrugore që duhet të kishte ky segment, si edhe kushtet kur ka ndodhur aksidenti. Nuk është saktësuar vendosja e elementëve të sigurisë rrugore për këtë segment rrugor, referuar klasifikimit të tij në bazë të nenit 2 të Kodit Rrugor, dhe në varësi të kësaj më pas të gjykohej mbi mundësinë e mungesës së elementëve të sigurisë rrugore. Eksperti nuk ka llogaritur asnjë fazë të ndodhjes së aksidentit rrugor të protagonistit dhe, më pas, e kishte të pamundur, pa bërë llogaritjet matematiko-fizike, nëse dinte t’i bënte, për të shpjeguar mekanizmin e ngjarjes, si edhe sjelljen e tij në raport me gjeometrinë e segmentit rrugor dhe sinjalistikën vertikale dhe horizontale të ndodhur në vendin ku është vërtetuar aksidenti rrugor. Nuk shqyrtohet dhe faza e parë e aksidentit, e cila është ajo që përcakton pozicionin reciprok të tij në momentin që përcakton burimin e rrezikut të shtuar, daljen nga rruga dhe arsyen pse doli. Për këto pasaktësi në llogaritje, si dhe mangësi në llogaritjen e mekanizmit të ngjarjes, nga të cilat mund të rrjedhin interpretime të gabuara të sjelljes së përdoruesit të rrugës pjesëmarrës në aksident nga ana e ekspertit, nuk jemi dakord. Në këtë akt të ekspertimit teknik nuk është sqaruar asnjë element teknik për t’i dhënë drejtësisë elementët e nevojshëm për gjykimin e fajësisë dhe sjelljes së tij në këtë aksident.
12.4 Gjithashtu, në aktin e ekspertimit të kryer, në fq. nr. 130 në fashikullin e prokurorisë, eksperti i referohet një ngjarjeje tjetër me protagonist tjetër, dhe jo të pandehurit Altin Durra. E njëjta gjë përsëritet edhe në fq. nr. 135 të aktit. Pra, jemi në kushtet e një akti ekspertimi të punuar “copy-paste” nga një punim i mëparshëm, dhe kjo na bën të dyshojmë se edhe ndonjë pjesë tjetër e përgjigjeve të dhëna në këtë akt t’i përkasin atij akti dhe të mos i përgjigjen situatës konkrete. Pa argumentuar me asnjë shkak të ligjshëm, kjo kërkesë nuk është pranuar dhe gjykimi është vijuar e më pas vendimi është marrë pikërisht mbi këtë akt ekspertimi që paraqet pasaktësitë e sipërcituara, nuk jep një paraqitje të plotë të rrethanave të faktit me qëllim shmangien e çdo interpretimi të gabuar lidhur me sjelljen e përdoruesve të rrugës pjesëmarrës në aksident.
12.5 Nisur nga këto pretendime të të pandehurit, gjykata e apelit pranoi kërkesën e tij për përsëritjen pjesërisht të hetimit gjyqësor, duke kryer një akt të ri ekspertimi autoteknik të vendit të ngjarjes me grup ekspertësh, siç dhe u evidentua edhe më lart në këtë arsyetim. Gjykata e apelit e pranoi kërkesën për kryerjen e një akti të ri ekspertimi autoteknik për shkak se ekspertiza autoteknike e kryer gjatë hetimeve ka mangësi të theksuara, jo vetëm që nuk i ka dhënë përgjigje pretendimeve të të pandehurit, por më tepër në aktin e ekspertimit që i është referuar gjykata e faktit, në fq. nr. 130 në fashikullin e prokurorisë, eksperti i referohet një ngjarjeje tjetër me protagonist tjetër dhe jo të pandehurit Altin Durra. E njëjta gjë përsëritet edhe në fq. nr. 135 të aktit të ekspertimit autoteknik, çka e bën këtë akt ekspertimi të papërdorshëm.
12.6 Akti i ekspertimit autoteknik të vendit të ngjarjes i kryer me grup ekspertësh gjatë përsëritjes së shqyrtimit gjyqësor në gjykatën e apelit ka konkluduar se shkak determinant në ardhjen e pasojës nuk është shkelja e rregullave të qarkullimit rrugor nga i pandehuri Altin Durra, por gjendja teknike e rrugës si pasojë e pranisë së ujit në karrexhatë, si dhe mungesa e elementeve të sigurisë rrugore, si guardrail, janë thelbësore dhe kanë ndikuar në sjelljen e përdoruesit të rrugës dhe ardhjen e pasojës. Gjykata e apelit, duke analizuar këtë akt ekspertimi autoteknik dhe elementët e kësaj vepre penale, konkludon se i pandehuri Altin Durra me veprimet e tij nuk ka cenuar marrëdhëniet juridike të vendosura për të siguruar qarkullimin e rregullt të automjeteve, i cili lidhet edhe me sigurinë e jetës dhe shëndetit të njerëzve. 
12.7 Në rastin objekt gjykimi, gjykata e apelit vlerëson se i pandehuri Altin Durra, nisur nga akti i ekspertimit autoteknik të vendit të ngjarjes kryer me grup ekspertësh, nuk ka kryer veprën penale “Shkelja e rregullave të qarkullimit rrugor”, parashikuar nga neni 290/4 i KP, edhe pse ka shkaktuar humbjen e jetës së shtetases Marsela Durra. Gjykata e apelit, nisur nga fakti se neni 290 i KP është një dispozitë blankete, e bardhë, që elementet e fajësisë të kësaj dispozite përcaktohen nga akti i ekspertimit autoteknik të ndodhjes së aksidentit, çmon se në rastin objekt shqyrtimi, nga akti i ekspertimit kryer me grup ekspertësh në shqyrtimin në gjykatën e apelit, rezulton se aksidenti ka ndodhur për shkak të të metave që ka pasur infrastruktura rrugore dhe arrin në përfundimin se i pandehuri nuk ka përgjegjësi penale për ngjarjen e ndodhur. Në këto kushte, duke qenë se procedimi i kësaj çështjeje penale ka filluar mbështetur në aktin e ekspertimit që nuk ngarkon me përgjegjësi të pandehurin, bazuar në parashikimet e nenit 387/1 të KPP, të lidhur me kërkesat e nenit 328/1, germa d, të KPP, duhet të pushojë këtë çështje penale. (...)”

[bookmark: _Hlk165545059][bookmark: _Hlk165545464]13. Kundër vendimit nr. 9, datë 12.10.2021 të Gjykatës së Apelit Vlorë, ka paraqitur rekurs, në datë 22.09.2022, Prokuroria, që ka marrë dijeni për vendimin e arsyetuar në datë 06.09.2022, me të cilin ka kërkuar: “Prishjen e vendimit të Gjykatës së Apelit Vorë dhe lënien në fuqi të vendimit të Gjykatës së Rrethit Gjyqësor Lushnje, në ngarkim të gjykuarit Altin Durra”. Në mënyrë të përmbledhur, në rekurs janë parashtruar këto shkaqe:
1. [bookmark: _Hlk186107638]Vendimi i Gjykatës së Apelit nuk është i bazuar në prova dhe në ligj.
1. Konkluzionet e aktit të ekspertimit të realizuara gjatë gjykimit në apel nuk pasqyrojnë interpretim të drejtë të normave të qarkullimit rrugor dhe një analizë objektive të fakteve, pasi:
1. Së pari, vetë ekspertët e thirrur nga ana e gjykatës, duke u përpjekur t'i japin përgjigje pyetjes së bërë nga gjykata dhe palët për përcaktimin e shpejtësisë së mjetit pretendim ky i ngritur nga mbrojtja në ankim që nëpërmjet tij kërkonte të shfajësohej, kanë përcaktuar se në momentin e aksidentit i pandehuri ka qenë duke udhëtuar me shpejtësi prej 92 km/ore, në një aks rrugor ku shpejtësia e lejuar ishte 90 km/ore.
1. Së dyti, në deklarimet e dhëna nga i pandehuri Altin Durra mbas ngjarjes, te cituara me hollësi nga ekspertet ne akt, ky i fundit ka shpjeguar nder te tjera se: “Ditën e ngjarjes moti ka qene me shi, ku here binte shi rrëmbyeshëm dhe here-here binte me pak shi. Në një moment nuk po binte shi i vrullshëm. ishte mesatare dendësia e shiut qe binte. Kishte luhatje te asfaltit dhe në një moment ne bie uji i rrugës ne xham, ne timon. Ne atë moment isha ne korsinë e majte, gomat nuk kishin me kontakt me asfaltin. Po rrëshqiste makina sikur kishte akull. me pas makina kapi çakullin anës rrugës, u godit dhe ra në kanal.... Timoni iku menjëherë djathtas, pastaj u kthye për nga trafik ndarësja derisa harkoi djathtas për nga kanali. Sado që frenova unë isha në anë të rrugës...”. Pra, nga sa rezulton me sipër, del se ditën e ngjarjes i pandehuri Altin Durra ka drejtuar mjetin ne prezence te shiut qe here binte rrëmbyeshëm, dhe herë me fuqi mesatare.
1. Së treti, i pyetur gjatë parashtrimit me gojë të konkluzioneve të aktit të ekspertimit, lidhur me sjelljen e drejtuesit të mjetit dhe shpejtësinë e lejuar në rast të prezencës së ujit në rrugë si pasojë e shiut, njëri prej ekspertëve u shpreh se për rrugët e lagura shpejtësia e mjetit sugjerohet të jetë rreth 60 km/orë. Pra rezulton se në momentin e aksidentit shpejtësia e mjetit ka qenë më e madhe se ajo e lejuar në kushtet normale, dhe gati 32 km/orë më shumë se ajo e sugjeruar nga specialistët në rast të pranisë së ujit në rrugë.
1. Së katërti, gjatë shpjegimeve të dhëna përpara trupit gjykues të Gjykatës së Apelit, lidhur me trashësinë e ujit në rrugë, në funksion të sqarimit të pretendimeve të të pandehurit se ai ishte ndeshur me mur uji, i cili i kishte renë mbi xham, eksperti u shpreh se bëhej fjalë për trashësi të ujit deri në 10 milimetra, e cila nuk konsiderohet pellg. Ne perfundim, ne konkluzion te analizës së mekanizmit dhe të rrethanave të ngjarjes, në raport me shkeljet e evidentuara, prej grupit të ekspertëve është arritur në konkluzionin se kanë qenë shkeljet e neneve 14 dhe 37 të Kodit Rrugor nga ana e Entit Pronar të rrugëve, ato që kanë qenë edhe shkaku determinant i ndodhjes së aksidentit.
1. Së pesti, nga këqyrje e vendit të ngjarjes, e shoqëruar me tabele fotografike, ka rezultuar se segmenti i rrugës ku ka ndodhur aksidenti, është në gjendje shume të mire, pa dëmtime apo gropa në të, ku duket qartë se rruga nuk mbante ujë për shkak të problemeve të lidhura me defekte në ndërtim. Rezulton se për ekspertët është konsideruar si shkelje e ligjit mungesa e barrierave mbrojtëse apo sinjalistikës, dhe për çudi ky fakt është konsideruar edhe si shkaku determinant që ka ndikuar drejtpërdrejtë në ndodhjen e aksidentit dhe ardhjen e pasojave.
1. Nga aktet e dosjes, si dhe vetë akti i ekspertimit auto teknik, nuk ka rezultuar që segmenti rrugor ku ndodhi ngjarja të jetë i evidentuar nga autoriteti rrugor si pikë rreziku, pasi nuk është e tillë.
1. Në analizë të gjithë sa u parashtrua shkaku determinant dhe i vetmi që ka ndikuar drejtpërdrejtë në ndodhjen e aksidentit dhe ardhjen e pasojave të renda, ka qenë pikërisht shkelja nga ana e të gjykuarit Altin Durra të përcaktimeve të nenit 139/1 të ligjit nr. 8378, datë 22.07.1998, Kodi Rrugor i Republikës së Shqipërisë.
1. Në përmbushje të normës ligjore për qarkullimin e mjeteve dhe shmangien e pasojave të mundshme, i pandehuri Altin Durra ka patur detyrimin primar që të rregullonte shpejtësinë e mjetit dhe të përshtaste atë me karakteristikat e rrugës, gjendjen e saj dhe veçanërisht kushtet klimatike që kishin të bënin me prezencën e lagështisë në rrugë si pasojë e shiut.
1. I gjykuara nuk ka respektuar detyrimet ligjore, pasi jo vetëm nuk a zbatuar sugjerimet e rregullores së qarkullimit rrugor lidhur me limitin e shpejtësisë së lejuar në mot me lagështi, por nga ana tjetër ka qenë duke e drejtuar mjetin edhe mbi limitin e lejuar prej 90 km/orë, rrethanë kjo që ka pasjellë humbjen e kontrollit të mjetit dhe daljen e ujit nga rruga. 
1. Konkluzionet e aktit të ekspertimit auto teknik, të kryer nga eksperti i thirrur prej organit të Prokurorisë së Rrethit Gjyqësor Lushnjë gjatë fazës së hetimit paraprak, rezultojnë me bindëse dhe ligjore se ekspertiza e kryer gjatë shqyrtimit të çështjes në shkalle të dytë.
1. Vendimi i Gjykatës së Apelit Vlorë është marrë në zbatim të gabuar të ligjit materiale dhe procedural penal.
14. Ndaj rekursit të paraqitur prej prokurorisë, pasi ka marrë dijeni në datë 31.10.2022, i gjykuarit Altin Durra ka depozituar kundërrekurs, në datë 14.11.2022, duke kërkuar: “Referuar aktit të ekspertimit auto-teknik të bërë nga ekspertët Ing. Evald Jaho dhe Ing. Koço Simaku, rrethanave të faktit, provave të administruara nga Gjykata e Apelit Vlorë, çmojmë se ngjarja e ndodhur ka ardhur si rezultat i të metave që ka pasur infrastruktura rrugore dhe jo për shkak të shkeljes së rregullave të qarkullimit rrugor nga ana e të pandehurit Altin Durra”.

1. Vlerësimi i Kolegjit Penal të Gjykatës së Lartë

[bookmark: _Hlk115537790]15. Kolegji Penal i Gjykatës së Lartë (në vijim Kolegji) vlerëson se rekursi i paraqitur nga prokuroria plotëson kriteret formale të pranueshmërisë dhe është depozituar brenda afatit 45 ditor të parashikuar në nenin 435 të KPP (sipas dispozitës në fuqi). I gjykuari dhe trashëgimtarët/viktimat e veprës penale janë njoftuar lidhur me paraqitjen e rekursit, përmes aktit “dëftesë komunikimi”. Shkaqet e rekursit në Gjykatën e Lartë parashikohen nga neni 432 i KPP. Kjo dispozitë në pikën 1 të saj, parashikon se rekursi kundër vendimit të gjykatës së apelit mund të bëhet a) për mosrespektimin ose zbatimin e gabuar të ligjit material ose procedural, me rëndësi për njësimin ose zhvillimin e praktikës gjyqësore; b) për mosrespektimin ose zbatimin e gabuar të ligjit procedural me pasojë pavlefshmërinë e vendimit, pavlefshmërinë absolute të akteve ose papërdorshmërinë e provave; c) kur vendimi i ankimuar vjen në kundërshtim me praktikën e Kolegjit Penal ose të Kolegjeve të Bashkuara të Gjykatës së Lartë.
16. Kolegji vë në dukje se pjesa e pretendimeve në rekurs që ngre çështje të vlerësimit të provave (të shqyrtuara nga gjykatat e faktit në zbatim të nenit 152 të KPP), del jashtë juridiksionit ekskluzivisht ligjor të Gjykatës së Lartë. Kolegji çmon fillimisht të vërë në dukje se, Kolegji Penal nuk e shqyrton rekursin në drejtim të përcaktimit/provueshmërisë së fajësisë ose jo të të pandehurit në këtë gjykim, pasi kjo është një çështje që i përket gjykatave të faktit. Gjykata e Lartë referuar parashikimit të nenit 432 të KPP (të sipërcituar), nuk është gjykatë fakti, por është gjykatë ligji që kontrollon vendimet e gjykatave më të ulëta vetëm në drejtim të zbatimit të ligjit material apo procedural penal. Mënyra e vlerësimit të fakteve dhe provave, sipas qëndrimit të konsoliduar të Kolegjit Penal, është një çështje që del jashtë juridiksionit ekskluzivisht ligjor të Gjykatës së Lartë. Megjithatë, Kolegji ka detyrimin të shqyrtojë brenda kufijve të shkaqeve të ngritura në rekurs, nëse nga gjykatat më të ulëta është zbatuar drejt ligji material apo procedural penal, nëse janë lejuar shkelje procedurale që sjellin pavlefshmëri absolute të akteve, si dhe nëse vendimmarrja e tyre është në përputhje me praktikën e Kolegjit Penal ose praktikën e Kolegjeve të Bashkuara të Gjykatës së Lartë. 
17. Referuar pretendimeve të ngritura në rekurs nga prokuroria, gjendjes së akteve të përfshira në fashikullin e gjykimit, si dhe urdhërimeve të ligjit penal (material e procedural), Kolegji vlerëson se rekursi objekt shqyrtimi referon shkaqe nga ato të përcaktuara nga neni 432/1 i KPP, të tilla që e bëjnë vendimin e rekursuar të cenueshëm. Një ndër shkaqet kryesore për të cilat lejohet rekursi është zbatimi i gabuar i ligjit penal material ose procedural (errores in iudicando/errores in procedimendo), që ka rëndësi në rastin konkret për praktikën gjyqësore. Qëllimi (ratio) i kësaj pjese të dispozitës është që të kushtëzojë proceduralisht ushtrimin e rekursit, vetëm për arsye të shkeljeve të ligjit material apo procedural penal që të mund të krijojë premisë për zhvillim të jurisprudencës dhe të drejtës gjyqësore në përgjithësi. GJEDNJ në disa vendime ka vlerësuar se uniformiteti i zbatimit të ligjit nga jurisprudenca përbën garanci për zbatimin e parimit të sigurisë juridike, që është elementi thelbësor i shtetit të së drejtës (çështja Chapman v. United Kongdom, Vendimi i GJEDNJ datë 18.01.2001), duke patur lidhje të drejtpërdrejtë me garancitë e nenit 6 të KEDNJ.
18. Nga shqyrtimi i akteve të dosjes gjyqësore dhe në veçanti shkaqeve të rekursit të paraqitur nga prokuroria, Kolegji vlerëson se vendimi i gjykatës së apelit është i vesuar prej pavlefshmërisë së parashikuar nga paragrafi i dytë i nenit 383 të KPP, pasi konstatohen haptazi kontradikta midis arsyetimit të vendimit dhe dispozitivit. Dispozita e referuar parashikon: “...2.Vendimi është i pavlefshëm kur mungon dispozitivi ose nënshkrimi i anëtarëve të trupit gjykues, si dhe kur ka haptazi kontradiktë mes arsyetimit dhe dispozitivit të tij”. Konkretisht, nga shqyrtimi i akteve të dosjes gjyqësore Kolegji konstaton se, Gjykata e Apelit Vlorë me vendimin nr. 9, datë 12.10.2021, ka disponuar për prishjen e vendimit nr.270, datë 28.10..2020 të Gjykatës së Rrethit Gjyqësor Lushnjë dhe pushimin e çështjes penale, nën argumentin se “... shkak determinant në ardhjen e pasojës nuk është shkelja e rregullave të qarkullimit rrugor nga i pandehuri Altin Durra, por gjendja teknike e rrugës si pasojë e pranisë së ujit në karrexhatë, si dhe mungesa e elementeve të sigurisë rrugore, si guardrail, janë thelbësore dhe kanë ndikuar në sjelljen e përdoruesit të rrugës dhe ardhjen e pasojës.” Kolegji, konstaton se gjykata e apelit është bazuar në aktin e ekspertimit të kryer gjatë riçeljes së hetimit gjyqësor në apel, duke e mbivlerësuar atë në raport me provat e tjera të administruara në gjykim, duke cenuar kështu rregullin e përcaktuar në nenin 152/1 të KPP, e cila përcakton se gjykata pas shqyrtimit të provave në tërësi, çmon vërtetësinë dhe fuqinë provuese të tyre, duke argumentuar arsyet ku është mbështetur për të krijuar bindjen e saj. 
19. Në këtë kuadër pretendimet e ngritura nga prokuroria në rekursin e saj se, në vendimin e gjykatës së apelit nuk gjenden të pasqyruara në raport me faktin penal edhe provat e tjera si: deklarimet e para të dhëna menjëherë pas ngjarjes prej të pandehurit; të dhënat e përftuara nga këqyrja e vendit të ngjarjes dhe tabela fotografike nga e cila dalin të dhënat për gjendjen e rrugës; të dhënat e përftuara nga përgjigjet e ekspertëve në seancë gjyqësore gjatë debatit të aktit të ekspertimit auto-teknik; si dhe detyrimet e drejtuesit të mjetit që burojnë nga neni 139/1 të Kodit Rrugor, i cili ngarkon drejtuesin e mjetit me detyrim për të rregulluar shpejtësinë në raport me kushtet teknike të mjetit, rrugës, dhe çdo rrethanë tjetër të çfarëdo natyre (që duhet kuptuar edhe ato atmosferike), duhet të marrë masat për të mënjanuar çdo rrezik për sigurinë e njerëzve. Mospasqyrimi i këtyre rrethanave teknike dhe ligjore e për më tepër verifikimi tyre në raport me tërësinë e provave të marra në këtë gjykim, kanë çuar në mbivlerësimin e provës/aktit të ekspertimit autoteknik, ndonëse është kryer me grup ekspertësh, e cila si një provë e vetme nuk mund të jetë përcaktuese për identifikimin e faktit penal dhe pasojës së ardhur. Ky konkluzion sjell si pasojë cënimin e vendimit të Gjykatës së Apelit Vlorë, pasi është injoruar fakti i tejkalimit të shpejtësisë, kushtet atmosferike dhe rrethanat e tjera teknike, që mund të kenë apo jo ndikim në ardhjen e pasojës, prova këto që janë pjesë të fashikullit të gjykimit.
20. Kolegji sjell në vëmendje se, në jurisprudencën e Gjykatës Kushtetuese është theksuar domosdoshmëria e arsyetimit të vendimeve gjyqësore, penale apo civile, si një garanci për procesin ligjor. Vendimi duhet të mbështetet vetëm mbi faktet që janë paraqitur gjatë procesit gjyqësor dhe duhet të përmbajë bazën ligjore mbi të cilën bazohet zgjidhja e mosmarrëveshjes, analizën e provave dhe mënyrën e zgjidhjes së mosmarrëveshjes. Arsyetimi i vendimeve është element thelbësor i një vendimi të drejtë. Vendimi mund të kontrollohet nga një gjykatë më e lartë sipas procedurave përkatëse dhe, që kjo të jetë e mundur, duhet bërë arsyetimi i vendimit, në të cilin gjyqtari tregon me qartësi faktet dhe ligjin e zbatueshëm, të cilat e kanë çuar në bërjen e një zgjedhjeje ndërmjet disa mundësive. Vendimet gjyqësore që japin gjykatat e të gjitha niveleve në përfundim të gjykimit, përbëjnë aktin procedural kryesor të të gjithë procesit gjyqësor. Ato përmbledhin dhe finalizojnë, përfundimisht, qëndrimet që mban gjykata lidhur me çështjen në gjykim (shih vendimet nr. 8, datë 16.03.2011; nr.23, datë 04.11.2008; nr. 11, datë 02.04.2008; nr. 7, datë 09.03.2009 të Gjykatës Kushtetuese).
21. Vendimi gjyqësor në çdo rast duhet të jetë logjik, i rregullt në formë dhe i qartë në përmbajtje. Në tërësinë e tij ai duhet konsideruar si një unitet, në të cilin pjesët përbërëse janë të lidhura ngushtësisht mes tyre. Ato duhet të jenë në shërbim dhe funksion të njëra-tjetrës. Argumentet e pjesës arsyetuese duhet të jenë të bazuara dhe të lidhura logjikisht, duke respektuar rregullat e mendimit të drejtë. Ato duhet të formojnë një përmbajtje koherente brenda vendimit, i cili përjashton çdo kundërthënie ose kontradiksion të hapur ose të fshehtë. Këto argumente duhet të jenë, gjithashtu, të mjaftueshme për të mbështetur dhe pranuar pjesën urdhëruese. Konkluzionet e pjesës arsyetuese duhet të bazohen jo vetëm në aktet ligjore, por edhe në parimet dhe rregullat që karakterizojnë mendimin e shëndoshë e logjik (shih vendimet nr. 3, datë 19.02.2013; nr. 20, datë 13.04.2012; nr. 38, datë 30.12.2010 të Gjykatës Kushtetuese).
22. Sa më sipër, Kolegji vlerëson se rekursi i paraqitur nga prokuroria përmban shkaqe nga ato të parashikuara nga neni 432 i KPP, pasi nga gjykata e apelit është zbatuar gabim legjislacioni procedural penal në lidhje me çmuarjen dhe vlerësimin e provave sipas nenit 152 të KPP. Gjykata e apelit, në rigjykimin e çështjes, duhet argumentojë vendimmarrjen e saj, duke marrë në konsideratë për sa është konstatuar më lart prej këtij Kolegji. Në përfundim, Kolegji, mbështetur në nenin 441, pika 1, shkronja “c” të KPP, çmon se, duhet disponuar për prishjen e vendimit nr. 9, datë 12.10.2021, të Gjykatës së Apelit Vlorë dhe dërgimin e çështjes për rishqyrtim në Gjykatën e Apelit. Kolegji konstaton se, Këshilli i Ministrave, me vendimin nr. 495, datë 21.07.2022, “Për riorganizimin e rretheve gjyqësore dhe kompetencat tokësore të gjykatave”, ka vendosur që gjykatat e apelit të juridiksionit të përgjithshëm të riorganizohen në një Gjykatë Apeli të Juridiksionit të Përgjithshëm, që organizohet dhe funksionon në të gjithë territorin e Republikës së Shqipërisë, me seli në qytetin e Tiranës. Në vijim, Këshilli i Lartë Gjyqësor, me vendimin nr. 505, datë 21.11.2022, “Për fillimin e funksionimit të Gjykatës së Apelit të Juridiksionit të Përgjithshëm”, ka disponuar, ndër të tjera, që Gjykata e Apelit të Juridiksionit të Përgjithshëm fillon funksionimin më datë 01.02.2023, ndërsa Gjykatat e Apelit Durrës, Gjirokastër, Korçë, Shkodër dhe Vlorë, ndërpresin veprimtarinë më datë 31.01.2023. Në këto rrethana, kjo çështje penale do të dërgohet për rishqyrtim në Gjykatën e Apelit të Juridiksionit të Përgjithshëm, me tjetër trup gjykues.

PËR KËTO ARSYE

Kolegji Penal i Gjykatës së Lartë, bazuar në nenin 441, pika 1, shkronja "c" të Kodit të Procedurës Penale,

V E N D O S I

Prishjen e vendimit nr. 9, datë 12.10.2021 të Gjykatës së Apelit Vlorë dhe dërgimin e çështjes për rigjykim në Gjykatën e Apelit të Juridiksionit të Përgjithshëm, me tjetër trup gjykues. 

Tiranë, më 22.01.2026

